**PREDKLADACIA SPRÁVA**

Návrh zákona, ktorým sa mení a dopĺňa zákon č. 406/2011 Z. z. o dobrovoľníctve a o zmene a doplnení niektorých zákonov a ktorým sa menia a dopĺňajú niektoré zákony sa predkladá podľa Plánu legislatívnych úloh vlády Slovenskej republiky na mesiace jún až december 2021 a na základe úlohy B.10. uznesenia vlády Slovenskej republiky č. 360 z 21. augusta 2019. Termín na splnenie danej úlohy bol na základe súhlasu predsedu vlády Slovenskej republiky presunutý na 30. september 2022.

Hlavným účelom návrhu zákona je realizácia Programového vyhlásenia vlády Slovenskej republiky na obdobie rokov 2021 až 2024, v ktorom sa vláda Slovenskej republiky prihlásila k politike podpory dobrovoľníctva. Cieľom návrhu zákona je najmä riešenie požiadaviek a potrieb vyplývajúcich z praxe. Zákon č. 406/2011 Z. z. o dobrovoľníctve a o zmene a doplnení niektorých zákonov bol prijatý pred 10 rokmi a aplikačná prax legislatívnej úpravy v tejto oblasti priniesla niekoľko požiadaviek, ktoré je potrebné novelou zákona upraviť. Cieľom je najmä podporovať rozvoj a budovanie kapacít dobrovoľníckej činnosti s dôrazom na kľúčové prvky manažmentu dobrovoľníkov. Kvalitný manažment prispieva k efektívnemu výkonu dobrovoľníckej činnosti samotnými dobrovoľníkmi.

Navrhovaná právna úprava má vytvoriť podmienky pre systematickú finančnú podporu dlhodobých dobrovoľníckych programov. Náklady na dobrovoľníctvo ľudí nad 30 rokov, dobrovoľníctvo seniorov, podpora inklúzie všetkých znevýhodnených skupín obyvateľstva prostredníctvom dobrovoľníckej činnosti, či podpora organizácií, ktoré sa zaoberajú rozvojom dobrovoľníctva, nie sú momentálne finančne podporované štátom.

S cieľom zabezpečiť kvalitu práce s dobrovoľníkmi je mechanizmus postavený na dobrovoľnej akreditácii organizácií, ktoré pracujú s dobrovoľníkmi. Akreditácia v oblasti dobrovoľníckych činností je navrhovaná ako štátne overenie spôsobilosti vysielajúcej organizácie alebo prijímateľa dobrovoľníckej činnosti - právnickej osoby v oblasti dobrovoľníckej činnosti. Po získaní akreditácie môžu tieto organizácie požiadať Ministerstvo vnútra Slovenskej republiky o poskytnutie dotácie. Akreditácia organizácií v oblasti dobrovoľníckych činností môže tiež slúžiť ako značka kvality pre dobrovoľnícke organizácie.

V čl. II a III je zámerom navrhovaných právnych úprav reagovať na požiadavky aplikačnej praxe tak, aby bol umožnený rozvoj dobrovoľníctva v rôznych oblastiach spoločnosti.

Vzhľadom na predpokladanú dĺžku legislatívneho procesu a vzhľadom na dostatočnú legisvakačnú dobu, účinnosť predkladaného návrhu zákona sa navrhuje od 1. marca 2023 okrem čl. I bodu 19 a čl. IV, ktoré nadobúdajú účinnosť 1. januára 2025.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania a  predkladá sa s rozporom s Ministerstvom financií Slovenskej republiky. Vyhodnotenie medzirezortného pripomienkového konania je súčasťou materiálu.